CELEX: 32020D1102
Language: hr
Date: 2020-07-24 00:00:00
Title: Provedbena odluka Komisije (EU) 2020/1102 оd 24. srpnja 2020. o odobrenju tehnologije koja se koristi u 48-voltnim učinkovitim motor-generatorima u kombinaciji s istosmjernim pretvaračem 48 V/12 V za upotrebu u određenim hibridnim električnim osobnim automobilima i lakim gospodarskim vozilima s konvencionalnim motorima s unutarnjim izgaranjem kao inovativne tehnologije u skladu s Uredbom (EU) 2019/631 Europskog parlamenta i Vijeća i uz upućivanje na Novi europski vozni ciklus (NEDC) (Tekst značajan za EGP)

27.7.2020   
               
               
                  HR
               
               
                  Službeni list Europske unije
               
               
                  L 241/38
               
            
         PROVEDBENA ODLUKA KOMISIJE (EU) 2020/1102
         оd 24. srpnja 2020.
         o odobrenju tehnologije koja se koristi u 48-voltnim učinkovitim motor-generatorima u kombinaciji s istosmjernim pretvaračem 48 V/12 V za upotrebu u određenim hibridnim električnim osobnim automobilima i lakim gospodarskim vozilima s konvencionalnim motorima s unutarnjim izgaranjem kao inovativne tehnologije u skladu s Uredbom (EU) 2019/631 Europskog parlamenta i Vijeća i uz upućivanje na Novi europski vozni ciklus (NEDC)
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2019/631 Europskog parlamenta i Vijeća od 17. travnja 2019. o utvrđivanju standardnih vrijednosti emisija CO2 za nove osobne automobile i za nova laka gospodarska vozila te o stavljanju izvan snage uredbi (EZ) br. 443/2009 i (EU) br. 510/2011 (1), a posebno njezin članak 11. stavak 4.,
         budući da:
         
                     (1)
                  
                  
                     Proizvođači Audi AG, Bayerische Motoren Werke AG, Daimler AG, FCA Italy S.p.A, Ford-Werke GmbH, Honda Motor Europe Ltd, Hyundai Motor Europe Technical Center GmbH, Jaguar Land Rover LTD, Renault, Volkswagen AG, Volkswagen Nutzfahrzeuge i dobavljači Valeo Electrical systems i Mitsubishi Electric Corporation podnijeli su 24. listopada 2019. zajednički zahtjev („prvi zahtjev”) da se kao inovativna tehnologija odobri tehnologija koja se koristi u 48-voltnim učinkovitim motor-generatorima u kombinaciji s istosmjernim pretvaračem 48 V/12 V za upotrebu u osobnim automobilima i lakim gospodarskim vozilima pogonjenima benzinskim ili dizelskim motorom s unutarnjim izgaranjem (konvencionalni motori s unutarnjim izgaranjem) i u određenim hibridnim električnim vozilima bez punjenja iz vanjskog izvora (NOVC-HEV) koja spadaju u te kategorije vozila.
                  
               
                     (2)
                  
                  
                     Dobavljač Valeo Electrical systems podnio je 8. studenoga 2019. zahtjev („drugi zahtjev”) za odobrenje te iste tehnologije, tj. tehnologije koja se koristi u 48-voltnim učinkovitim motor-generatorima u kombinaciji s istosmjernim pretvaračem 48 V/12 V za upotrebu u vozilima tih istih kategorija i s tim istim pogonskim motorima.
                  
               
                     (3)
                  
                  
                     Oba su zahtjeva ocijenjena u skladu s člankom 11. Uredbe (EU) 2019/631, provedbenim uredbama Komisije (EU) br. 725/2011 (2) i (EU) br. 427/2014 (3) te Tehničkim smjernicama za pripremu zahtjeva za odobrenje inovativnih tehnologija u skladu s Uredbom (EZ) br. 443/2009 Europskog parlamenta i Vijeća (4) i Uredbom (EU) br. 510/2011 Europskog parlamenta i Vijeća (5) (verzija iz srpnja 2018. (6)). U skladu s člankom 11. stavkom 3. Uredbe (EU) 2019/631 uz zahtjeve je priloženo izvješće o provjeri koje je sastavilo neovisno i certificirano tijelo.
                  
               
                     (4)
                  
                  
                     Oba se zahtjeva odnose na uštede emisija CO2 koje se ne mogu dokazati mjerenjima koja se obavljaju u skladu s novim europskim voznim ciklusom (NEDC) iz Uredbe Komisije (EZ) br. 692/2008 (7).
                  
               
                     (5)
                  
                  
                     S obzirom na to da se oba zahtjeva odnose na istu inovativnu tehnologiju te da bi se na njezinu upotrebu u predmetnim kategorijama vozila trebali primjenjivati isti uvjeti, oba je zahtjeva primjereno riješiti jednom odlukom.
                  
               
                     (6)
                  
                  
                     48-voltni motor-generator može funkcionirati kao elektromotor koji električnu energiju pretvara u mehaničku ili kao generator koji mehaničku energiju pretvara u električnu, tj. kao obični alternator. Istosmjerni pretvarač 48 V/12 V omogućuje da 48-voltni motor-generator napaja električnom energijom potrebnog napona 12-voltnu električnu mrežu sustava vozila i/ili puni 12-voltnu bateriju.
                  
               
                     (7)
                  
                  
                     Komisija je Provedbenom odlukom (EU) 2019/313 (8) i Provedbenom odlukom (EU) 2019/314 (9) već odobrila visokoučinkoviti 48-voltni motor-generator u kombinaciji s istosmjernim pretvaračem 48 V/12 V dobavljača SEG Automotive Germany GmbH kao inovativnu tehnologiju za upotrebu u osobnim automobilima i lakim gospodarskim vozilima s konvencionalnim motorima s unutarnjim izgaranjem te određenim NOVC-HEV vozilima iz tih kategorija.
                  
               
                     (8)
                  
                  
                     Na temelju iskustva koje je stečeno ocjenom zahtjeva koje je podnio SEG Automotive Germany GmbH i zajedno s informacijama koje su dostavljene u okviru predmetnih zahtjeva, na zadovoljavajući je način nedvojbeno dokazano da 48-voltni učinkoviti motor-generator u kombinaciji s istosmjernim pretvaračem 48 V/12 V ispunjava kriterije iz članka 11. stavka 2. uredbe (EU) 2019/631 i kriterije prihvatljivosti iz članka 9. stavka 1. točke (a) Provedbene uredbe (EU) br. 725/2011 i Provedbene uredbe (EU) br. 427/2014.
                  
               
                     (9)
                  
                  
                     Dotična inovativna tehnologija trebala bi se koristiti u lakim gospodarskim vozilima ili osobnim automobilima s konvencionalnim motorima s unutarnjim izgaranjem, ili samo u onim NOVC-HEV-ovima onih kategorija za koje se smiju koristiti neispravljene izmjerene vrijednosti potrošnje goriva i emisija CO2 u skladu s Prilogom 8. Pravilniku br. 101 Gospodarske komisije Ujedinjenih naroda za Europu (10).
                  
               
                     (10)
                  
                  
                     U oba se zahtjeva predlaže ispitna metodologija koja se temelji na „odvojenoj metodi” iz točke 3. Priloga Provedbenoj odluci (EU) 2019/313 i točke 3. Priloga Provedbenoj odluci (EU) 2019/314.
                  
               
                     (11)
                  
                  
                     Metodologija koja je predložena u prvom zahtjevu razlikuje se od „odvojene metode” iz tih odluka u pogledu napona za mjerenje učinkovitosti 48-voltnog motor-generatora, to jest predlaže se da napon bude 48 volti umjesto 52 volta. Nadalje, u oba zahtjeva predlaže se drukčija izlazna struja za mjerenje učinkovitosti istosmjernog pretvarača 48 V/12 V tako da se izlazna struja definira kao polovina nazivne snage istosmjernog pretvarača podijeljena s 14,3 volta, a ne kao nazivna snaga istosmjernog pretvarača podijeljena s 14,3 volta. Uz to, u oba zahtjeva predlaže se uvođenje postupka uhodavanja 48-voltnog motor-generatora.
                  
               
                     (12)
                  
                  
                     Za predložene izmjene „odvojene metode” iz Provedbene odluke (EU) 2019/313 i Provedbene odluke (EU) 2019/314 koje se odnose na napon pri mjerenju učinkovitosti 48-voltnog motor-generatora i izlaznu struju pri mjerenju učinkovitosti istosmjernog pretvarača 48 V/12 V utvrđeno je da mogu dovesti do manje konzervativnih rezultata u smislu ušteda CO2. Podnositelji zahtjeva tvrde da su izmjene opravdane jer bolje predstavljaju realne uvjete vožnje. Međutim, dokazi kojima se ta tvrdnja potkrepljuje ne smatraju se dovoljnima, posebno s obzirom na ograničene studije kojima se podupire taj zahtjev i nedostatak dokaza kojima se podupire promjena struje za mjerenje učinkovitosti istosmjernog pretvarača 48 V/12 V. U tom kontekstu smatra se da te elemente „odvojene metode” iz točke 3. Priloga Provedbenoj odluci (EU) 2019/313 i Provedbenoj odluci (EU) 2019/314 ne bi trebalo mijenjati na temelju informacija koje su iznijeli podnositelji zahtjevâ.
                  
               
                     (13)
                  
                  
                     Kad je riječ o predloženom dodavanju postupka uhodavanja motor-generatora u ispitnu metodologiju, ni u jednom od predmetna dva zahtjeva za odobrenje ne navodi se dovoljno precizno kako bi se uhodavanje odvijalo ni kako bi njegov učinak trebalo uzeti u obzir. Budući da se učinkovitost 48-voltnog učinkovitog motor-generatora u kombinaciji s istosmjernim pretvaračem 48 V/12 V utvrđuje na temelju prosjeka rezultata mjerenja, svi učinci uhodavanja, i pozitivni i negativni, mogu se na odgovarajući način uzeti u obzir u konačnom utvrđivanju učinkovitosti, prema potrebi povećanjem broja mjerenja. Stoga nije primjereno dopuniti ispitnu metodologiju dodatnim posebnim postupkom uhodavanja poput predloženoga u zahtjevima.
                  
               
                     (14)
                  
                  
                     U tom kontekstu smatra se da bi se „odvojena metoda” iz točke 3. Priloga Provedbenoj odluci (EU) 2019/313 i Provedbenoj odluci (EU) 2019/314 trebala primjenjivati i za svrhe ove Odluke.
                  
               
                     (15)
                  
                  
                     Proizvođači bi trebali imati mogućnost da od homologacijskog tijela zatraže certifikaciju ušteda CO2 ostvarenih uporabom inovativne tehnologije ako su ispunjeni uvjeti utvrđeni u ovoj Odluci. U tu bi se svrhu trebali pobrinuti za to da zahtjev za certifikaciju bude popraćen izvješćem o provjeri koje je sastavilo neovisno i certificirano tijelo, a kojim se potvrđuje da je inovativna tehnologija u skladu s uvjetima utvrđenima u ovoj Odluci te da su uštede utvrđene u skladu s ispitnom metodologijom na koju se upućuje u ovoj Odluci.
                  
               
                     (16)
                  
                  
                     Kako bi se olakšalo šire uvođenje inovativne tehnologije u nova vozila, proizvođač bi trebao imati i mogućnost podnošenja jedinstvenog zahtjeva za certifikaciju ušteda CO2 ostvarenih s pomoću više 48-voltnih učinkovitih motor-generatora u kombinaciji s istosmjernim pretvaračima 48 V/12 V. Međutim, ako se iskoristi ta mogućnost, trebalo bi se pobrinuti za to da se primijeni mehanizam kojim će se potaknuti primjena samo onih ekoinovacija koje omogućuju najveće uštede CO2.
                  
               
                     (17)
                  
                  
                     Homologacijsko tijelo dužno je temeljito provjeriti jesu li za certifikaciju ušteda CO2 ostvarenih upotrebom inovativne tehnologije ispunjeni uvjeti propisani ovom Odlukom. Ako se certifikat izda, odgovorno homologacijsko tijelo dužno je pobrinuti se za to da svi elementi koji se uzimaju u obzir za certificiranje budu zabilježeni u ispitnom izvješću, da se čuvaju zajedno s izvješćem o provjeri te da se te informacije na zahtjev stave na raspolaganje Komisiji.
                  
               
                     (18)
                  
                  
                     Za potrebe određivanja opće oznake ekoinovacije koja će se upotrebljavati u odgovarajućim homologacijskim dokumentima u skladu s prilozima I., VIII. i IX. Direktivi 2007/46/EZ Europskog parlamenta i Vijeća (11) potrebno je utvrditi oznaku koja će se upotrebljavati za ovu inovativnu tehnologiju.
                  
               
                     (19)
                  
                  
                     Sukladnost proizvođača s njihovim specifičnim ciljevima emisija CO2 u skladu s Uredbom (EU) 2019/631 od 2021. se procjenjuje na temelju emisija CO2 utvrđenih u skladu s Globalno usklađenim ispitnim postupcima za laka vozila (WLTP) iz Uredbe Komisije (EU) 2017/1151 (12). Uštede CO2 ostvarene upotrebom inovativne tehnologije certificirane upućivanjem na ovu Odluku mogu se stoga uzeti u obzir za izračun prosječnih specifičnih emisija CO2 proizvođača samo za kalendarsku godinu 2020.,
                  
               DONIJELA JE OVU ODLUKU:
         
            Članak 1.
            Inovativna tehnologija
            Tehnologija koja se upotrebljava u 48-voltnim učinkovitim motor-generatorima u kombinaciji s istosmjernim pretvaračem 48 V/12 V odobrava se kao inovativna tehnologija u smislu članka 11. Uredbe (EU) 2019/631 s obzirom na to da su uštede CO2 koje se njome ostvaruju samo djelomično obuhvaćene standardnim postupkom ispitivanja iz Uredbe (EZ) br. 692/2008, pod uvjetom da je tehnologija u skladu sa sljedećim uvjetima:
            
                        (a)
                     
                     
                        ugrađena je u putničke automobile (M1) ili laka gospodarska vozila (N1) pogonjena motorima s unutarnjim izgaranjem koji rade na benzin ili dizel (vozila s konvencionalnim motorima s unutarnjim izgaranjem kategorija M1 i N1) ili u hibridna električna vozila bez punjenja iz vanjskog izvora kategorije M1 ili N1 za koja se mogu upotrebljavati neispravljene vrijednosti potrošnje goriva i emisija CO2 u skladu s Prilogom 8. Pravilniku br. 101 Gospodarske komisije Ujedinjenih naroda za Europu;
                     
                  
                        (b)
                     
                     
                        njezina je učinkovitost, koja proizlazi iz učinkovitosti 48-voltnog motor-generatora i učinkovitosti istosmjernog pretvarača 48 V/12 V, određena u skladu s točkom 3.3. priloga Provedbenoj odluci (EU) 2019/313 ili točkom 3.3. Priloga Provedbenoj odluci (EU) 2019/314, i mora biti najmanje:
                        
                                    i.
                                 
                                 
                                    73,8 % za vozila na benzin, uz iznimku vozila s turbopunjačem;
                                 
                              
                                    ii.
                                 
                                 
                                    73,4 % za vozila na benzin s turbopunjačem;
                                 
                              
                                    iii.
                                 
                                 
                                    74,2 % za vozila na dizel.
                                 
                              
                  
         
            Članak 2.
            Zahtjev za certifikaciju ušteda CO2
            
            
               1.   Proizvođač može upućivanjem na ovu Odluku homologacijskom tijelu podnijeti zahtjev za certifikaciju ušteda CO2 ostvarenih upotrebom tehnologije odobrene u skladu s člankom 1. („inovativna tehnologija”).
            
            
               2.   Proizvođač osigurava da je uz zahtjev za certifikaciju priloženo izvješće o provjeri koje je sastavilo neovisno i certificirano tijelo i u kojem se potvrđuje da tehnologija ispunjava uvjete iz članka 1. točaka (a) i (b).
            
            
               3.   Ako su uštede certificirane u skladu s člankom 3., proizvođač osigurava da se certificirane uštede CO2 i oznaka ekoinovacije iz članka 4. stavka 1. zabilježe u certifikatu o sukladnosti predmetnih vozila.
            
         
         
            Članak 3.
            Certifikacija ušteda CO2
            
            
               1.   Homologacijsko tijelo osigurava da su uštede CO2 koje proizlaze iz upotrebe inovativne tehnologije određene u skladu s metodologijom iz točaka 3., 5. i 6. Priloga Provedbenoj odluci (EU) 2019/313 za laka gospodarska vozila, odnosno u skladu s točkama 3., 5. i 6. Priloga Provedbenoj odluci (EU) 2019/314 za osobne automobile.
            
            
               2.   Ako proizvođač podnese zahtjev za certifikaciju ušteda CO2 za više od jednog tipa 48-voltnog motor-generatora u kombinaciji s istosmjernim pretvaračem 48 V/12 V za jednu verziju vozila, homologacijsko tijelo određuje kojim se 48-voltnim motor-generatorom u kombinaciji s istosmjernim pretvaračem 48 V/12 V ostvaruju najmanje uštede CO2. Ta se vrijednost upotrebljava za potrebe stavka 4.
            
            
               3.   Homologacijsko tijelo bilježi certificirane uštede CO2 utvrđene u skladu sa stavkom 1. i 2. i oznaku ekoinovacije iz članka 4. stavka 1. u odgovarajućoj homologacijskoj dokumentaciji.
            
            
               4.   Homologacijsko tijelo u ispitnom izvješću bilježi sve elemente koji su pri certificiranju uzeti u obzir, čuva ih zajedno s izvješćem o provjeri iz članka 2. stavka 2. te navedene informacije na zahtjev stavlja na raspolaganje Komisiji.
            
            
               5.   Homologacijsko tijelo certificira uštede CO2 koje proizlaze iz upotrebe inovativne tehnologije samo ako utvrdi da ta tehnologija ispunjava uvjete iz članka 1. točaka (a) i (b) i ako se ostvare uštede od najmanje 1 g CO2/km kako je, kad je riječ o osobnim automobilima, navedeno u članku 9. stavku 1. točki (a) Provedbene uredbe (EU) br. 725/2011, odnosno članku 9. stavku 1. točki (a) Provedbene uredbe (EU) br. 427/2014 kad je riječ o lakim gospodarskim vozilima.
            
         
         
            Članak 4.
            Oznaka ekoinovacije
            
               1.   Inovativnoj tehnologiji odobrenoj ovom Odlukom dodjeljuje se oznaka ekoinovacije br. 31.
            
            
               2.   Certificirane uštede CO2 zabilježene upućivanjem na tu oznaku ekoinovacije mogu se uzeti u obzir samo pri izračunu prosječnih specifičnih emisija proizvođača za kalendarsku godinu 2020.
            
         
         
            Članak 5.
            Stupanje na snagu
            Ova Odluka stupa na snagu dvadesetog dana od dana objave u Službenom listu Europske unije.
         
         
            Sastavljeno u Bruxellesu 24. srpnja 2020.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 111, 25.4.2019., str. 13.
         
         
            (2)  Provedbena uredba Komisije (EU) br. 725/2011 od 25. srpnja 2011. o uspostavljanju postupka za odobravanje i certifikaciju inovativnih tehnologija za smanjenje emisija CO2 iz osobnih automobila sukladno Uredbi (EZ) br. 443/2009 Europskog parlamenta i Vijeća (SL L 194, 26.7.2011., str. 19.).
         
            (3)  Provedbena uredba Komisije (EU) br. 427/2014 od 25. travnja 2014. o uspostavljanju postupka za odobravanje i certifikaciju inovativnih tehnologija za smanjenje emisija CO2 iz lakih gospodarskih vozila u skladu s Uredbom (EU) br. 510/2011 Europskog parlamenta i Vijeća (SL L 125, 26.4.2014., str. 57.).
         
            (4)  Uredba (EZ) br. 443/2009 Europskog parlamenta i Vijeća od 23. travnja 2009. o utvrđivanju standardnih vrijednosti emisija za nove osobne automobile u okviru integriranog pristupa Zajednice smanjenju emisija CO2 iz lakih vozila (SL L 140, 5.6.2009., str. 1.).
         
            (5)  Uredba (EU) br. 510/2011 Europskog parlamenta i Vijeća od 11. svibnja 2011. o utvrđivanju standardnih vrijednosti emisija za nova laka gospodarska vozila kao dio integriranog pristupa Unije s ciljem smanjivanja emisija CO2 iz osobnih i lakih gospodarskih vozila (SL L 145, 31.5.2011., str. 1.).
         
            (6)  https://circabc.europa.eu/w/browse/f3927eae-29f8-4950-b3b3-d2e700598b52
         
            (7)  Uredba Komisije (EZ) br. 692/2008 od 18. srpnja 2008. o provedbi i izmjeni Uredbe (EZ) br. 715/2007 Europskog parlamenta i Vijeća o homologaciji motornih vozila s obzirom na emisije iz lakih osobnih i gospodarskih vozila (Euro 5 i Euro 6) i dostupnosti podataka za popravke i održavanje vozila (SL L 199, 28.7.2008., str. 1.).
         
            (8)  Provedbena odluka Komisije (EU) 2019/313 оd 21. veljače 2019. o odobrenju tehnologije upotrijebljene u visokoučinkovitom 48-voltnom motor-generatoru (BRM) s istosmjernim pretvaračem 48 V/12 V dobavljača SEG Automotive Germany GmbH za upotrebu u lakim gospodarskim vozilima s konvencionalnim motorima s unutarnjim izgaranjem i određenim lakim gospodarskim vozilima na hibridni pogon kao inovativne tehnologije za smanjenje emisija CO2 iz lakih gospodarskih vozila u skladu s Uredbom (EU) br. 510/2011 Europskog parlamenta i Vijeća (SL L 51, 22.2.2019., str. 31.).
         
            (9)  Provedbena odluka Komisije (EU) 2019/314 оd 21. veljače 2019. o odobrenju tehnologije upotrijebljene u visokoučinkovitom 48-voltnom motor-generatoru (BRM) s istosmjernim pretvaračem 48 V/12 V dobavljača SEG Automotive Germany GmbH za upotrebu u osobnim automobilima s konvencionalnim motorima s unutarnjim izgaranjem i određenim osobnim automobilima na hibridni pogon kao inovativne tehnologije za smanjenje emisija CO2 iz osobnih automobila u skladu s Uredbom (EZ) br. 443/2009 Europskog parlamenta i Vijeća (SL L 51, 22.2.2019., str. 42.).
         
            (10)  Pravilnik br. 101 Gospodarske komisije Ujedinjenih naroda za Europu (UNECE) – Jedinstvene odredbe o homologaciji osobnih automobila s pogonom isključivo na motor s unutarnjim izgaranjem ili s hibridnim elektropogonom s obzirom na mjerenje emisije ugljičnog dioksida i potrošnje goriva i/ili mjerenje potrošnje električne energije i autonomije kretanja te vozila kategorija M1 i N1 s elektropogonom s obzirom na mjerenje potrošnje električne energije i autonomije kretanja (SL L 138, 26.5.2012., str. 1.).
         
            (11)  Direktiva 2007/46/EZ Europskog parlamenta i Vijeća od 5. rujna 2007. o uspostavi okvira za homologaciju motornih vozila i njihovih prikolica te sustava, sastavnih dijelova i zasebnih tehničkih jedinica namijenjenih za takva vozila (Okvirna direktiva) (SL L 263, 9.10.2007., str. 1.).
         
            (12)  Uredba Komisije (EU) 2017/1151 od 1. lipnja 2017. o dopuni Uredbe (EZ) br. 715/2007 Europskog parlamenta i Vijeća o homologaciji tipa motornih vozila u odnosu na emisije iz lakih osobnih i gospodarskih vozila (Euro 5 i Euro 6) i pristupu podacima za popravke i održavanje vozila, o izmjeni Direktive 2007/46/EZ Europskog parlamenta i Vijeća, Uredbe Komisije (EZ) br. 692/2008 i Uredbe Komisije (EU) br. 1230/2012 te stavljanju izvan snage Uredbe Komisije (EZ) br. 692/2008 (SL L 175, 7.7.2017., str. 1.).